Ná die watersnood van 1916 -in die middel van die Eerste Wêreldoorlog waarin Nederland neutraal weet te bly- verander die stemming in die Nederlandse parlement. Daar word besef dat betere verbindings tussen Holland en Friesland die land sterker sal maak en dat die projek van Lely, nou die Zuiderzeewerken genoem, die verdediging teen watersnode sal versterk en nie net meer landbougrong oplewer nie. In 1918 word die Zuiderzeewet aangeneem. Die eerste projek, in 1920, is 'n klein afsluitdyk wat die eiland Wieringen met Noord-Holland verbind. Dié dyk is in 1926 gereed en van 1927–1930 word 'n dyk van Wieringen na die suide aangelê en die Wieringermeer met sy meer as 200 km2 word vir die eerste keer sedert die 12de eeu droë land.